IBRAH DAN HIKMAH DI SEBALIK RANJAU DAN LIKU 


Oleh: Da'ie Siber 
wzvw.minda-remaja.blogspot.com 


Ini adalah tulisan saya yang terakhir di ruangan Minda Remaja. Insya-Allah, Rabu ini (19 Mei), saya akan 
bertolak ke Petaling Jaya untuk mendaftarkan diri sebagai penuntut di Pusat Pengajian Asasi, Universiti 
Islam Antarabangsa Malaysia (UIAM) dalam bidang kejuruteraan dan sains komputer pada 21 Mei. Saya 
dikhabarkan, tempoh pengajian saya di sana ialah selama dua tahun. 

Saya tidak tahu, adakah saya masih punyai kesempatan untuk menulis di ruangan ini setelah berada 
di perantauan. Barangkali inilah catatan terakhir saya, buat sementara di sini. 

Izinkan saya untuk mencoretkan sedikit pengalaman dan luahan hati saya di dalam tulisan yang 
serba ringkas ini. Bukanlah tujuan saya untuk menunjuk-nunjuk kepada anda semua mengenai perilaku 
saya. Bukanlah juga tujuan saya untuk memuji atau mengaibkan mana-mana pihak. Niat saya hanyalah 
ingin berkongsi dengan anda semua, semoga dengan tulisan yang serba ini, semua pihak dapat mengambil 
ibrah dan hikmah. Yang baik dijadikan teladan, yang buruk dijadikan sempadan. 


DAKWAH DAN MENULIS 

Saat mula-mula terdetik untuk menulis dan mengasaskan ruangan Minda Remaja ini, saya bertujuan 
hendak menyebarkan lagi dakwah di sekolah saya (melalui Persatuan Pelajar-pelajar Islam). Gelaran 'ex- 
Josephian' tidak menjadi titik penamat bagi usaha dakwah saya di sekolah tersebut. Untuk itu, selain 
Persatuan Pelajar-pelajar Islam (JOSIPA) sebagai medium utama, saya menjadikan Facebook dan blog 
sebagai medium sampingan. 

Masa berlalu. Dan kini, Facebook dan blog menjadi media utama dakwah saya. Saya mendapat tahu, 
rencana-rencana yang dihantar kepada orang-orang 'utama' JOSIPA tidak dapat disiarkan di surau sekolah 
atas beberapa halangan tertentu. 

Di alam maya, tulisan-tulisan yang telah lama saya siarkan mendapat sambutan, walaupun tidak 
begitu hangat seperti pendakwah-pendakwah lain. Walaupun tidak tersiar di surau sekolah, masih ada 
yang menyuarakan pandangan dan pendapat terhadap tulisan-tulisan saya. 

Namun, bukanlah tujuan saya menulis untuk mengumpulkan pengikut. Sebaliknya, apa yang lebih 
aula ialah mesej Islam yang saya fahami itu sampai kepada pemikiran anda. Harapan saya ialah ingin 
mengajak anda semua - sama ada Muslim atau bukan Muslim - untuk menilai pemikiran saya dengan 
dalil dan fakta, serta tidak mengambil atau menolak bulat-bulat isi pemikiran saya secara membabi buta. 


Orang Baru 

Saya masih teringat, tiga tahun lalu, pada 28 Mac 2008, saya tiba di bandar raya Kuching, dalam keadaan 
rusa masuk kampung. Maklumlah, saya datang dari bandar yang jauh sedikit daripada kemajuan. Tidak 
saya nafikan, perpindahan yang tidak dijangka ini mengakibatkan saya mengalami sindrom kejutan 
budaya. 

Budaya di SMK St. Joseph terlalu jauh berbeza dengan SMK St. Anthony. Saya mengambil masa yang 
agak lama untuk menyesuaikan diri di sini. Akibatnya, saya dikatakan 'tertekan' oleh guru kelas saya. 
Sebenarnya, saya hanyalah keletihan dengan tugas sebagai pelajar. 

Bagi saya, tiada yang lebih memberi ketenangan dan meredakan ketegangan dalam diri ini selain 
daripada solat berjemaah, berdampingan dengan orang-orang yang alim, dan Al-Quran. 

Namun, semenjak hari saya dikatakan 'tertekan' itu, saya mula menyedari dan mula menghadapi 
berbagai-bagai ranjau dan onak duri yang selama itu saya anggap sebagai angin lalu. 


RANJAU DALAM PERJUANGAN 

Walaupun pada mulanya saya tidak begitu merelakan pemergian saya dari bandar Sarikei, namun saya 
sedar, semua itu telah tertulis di Lauh Al-Mahfuz. Saya mengambil sisi lain, memandang dari sudut apa 
yang boleh saya manfaatkan dari perpindahan ini. 

Saya sedar, semua perkara di dunia ini akan berubah. Itulah lumrah alam. Dan, kalau saya tidak 
melakukan perubahan ke atas diri saya, maka saya akan diubah oleh masa, tetapi besar kemungkinan 
perubahan tersebut ke arah yang lebih buruk. 

Perkara pertama yang saya lakukan sebaik berada di sini ialah melatih diri saya untuk menjaga solat. 
Dan alhamdulillah, hari ini saya nampak kesannya pada diri saya. Kalau dahulu, semasa di Sarikei, begitu 
payah untuk solat pada waktunya, walaupun terdapat jadual waktu solat di rumah. 

Namun, seperti orang lain, saya juga punya masalah dan cabaran saya yang tersendiri. Saya tidak 
mahu mengulas panjang hal ini. Cukuplah saya katakan, saya merasakan diri saya hidup di 'alam' yang 
lain daripada ahli keluarga saya yang lain. Tetapi, saya tahu, perubahan itu bukan mudah untuk 
direalisasikan. 

Kerap juga saya hidup dalam kesedihan. Seolah-olah air mata itu menjadi makanan suapan harian 
kepada saya. Namun, saya bersyukur kerana masih punya sahabat-sahabat yang memahami dan sering 
memberikan sokongan, walaupun mereka tidak mampu menolong menyelesaikan masalah saya. 

Saya tidak tahu, apakah ada nikmat-nikmat lain yang Allah kurniakan kepada saya sebagai imbalan 
kepada kesabaran ini. Yang pasti, saya mempelajari banyak hikmah dan ibrah dalam kesabaran tersebut, 
dan saya rasakan itu adalah imbalan daripada Allah SWT, tanda kasih dan sayang-Nya kepada hamba- 
Nya yang daif lagi hina ini. 


Titik Penamat 

Sekali lagi saya katakan, saya tidak tahu, adakah saya masih diberikan kesempatan untuk menulis lagi di 
ruangan Minda Remaja apabila saya sudah berada di UIAM. Namun, apa yang pasti, ini bukanlah titik 
penamat kepada usaha dakwah yang sudah menjadi kewajipan kepada diri saya. Usaha dakwah ialah 
usaha berterusan yang diwajibkan oleh Allah SWT kepada setiap Muslim, sepertimana perintah-Nya: 



"Serulah (manusia) kepada jalan Tuhanmu dengan hikmah dan pengajaran yang baik , dan 
berdebatlah dengan mereka dengan cara yang baik." (Surah An-Nahl ayat 125) 


Saya memohon kepada Allah SWT agar dijauhkan diri saya dan diri kita daripada ilmu-ilmu yang 
tidak bermanfaat sepanjang tempoh saya menulis ini, dengan doa yang telah diajar oleh Nabi SAW: 



© 2010 Hak cipta Da'ie Siber 


Minda Remaja 


"Ya Allah, aku memohon perlindungan-Mu daripada ilmu yang tidak bermanfaat, hati yang tidak 
khusyuk, nafsu yang tidak kenyang, dan doa yang tidak mustajab." (Hadis direkodkan oleh 
Muslim) 

